## La Generalitat estudia modificar l’autorització ambiental integrada de la planta de residus de Llutxent per a minimitzar l’impacte de l’activitat

*** El director general de Qualitat i Educació Ambiental s’ha reunit amb l’alcaldessa del municipi per a buscar una solució de consens**

La Conselleria de Medi Ambient, Infraestructures i Territori s’ha compromés a estudiar la modificació de l’autorització ambiental integrada per a reduir l’impacte ocasionat per l’activitat de la planta de residus de Llutxent.

Així ho ha confirmat Jorge Blanco, director general de Qualitat i Educació Ambiental, que ha assegurat que “revisarem els condicionants de l’autorització per a vore si és necessari modificar-los i d’esta manera minimitzar l’impacte ocasionat a la població”. En este sentit, el director general ha advocat “per fer compatible l’activitat de la instal·lació amb la convivència amb els veïns i l’entorn”.

Blanco s’ha reunit este dimarts amb l’alcaldessa de Llutxent, Xaro Boscà, així com amb diferents representants del comité de seguiment, per a abordar les possibles mesures correctores que es poden dur a terme en la instal·lació que utilitzarà recursos de la indústria agroalimentària dels municipis pròxims per a produir biogàs. “El nostre objectiu era minimitzar l’impacte i hem pactat amb l’Ajuntament la fórmula”, ha remarcat.

La planta de Llutxent, que opera des de fa anys produint biofertilitzants, té des de 2022, a més dels permisos municipals corresponents, l’autorització atorgada per la Generalitat. “Esta autorització és la que serà revisada per a poder conciliar la vida dels habitants del poble amb el funcionament de l’empresa”, ha conclòs Jorge Blanco.

Fecha: 22/10/2024